CELEX: 32019D1253
Language: mt
Date: 2019-07-22 00:00:00
Title: Deċiżjoni ta' Implimentazzjoni tal-Kummissjoni (UE) 2019/1253 tat-22 ta' Lulju 2019 dwar proġett pilota biex jiġu implimentati d-dispożizzjonijiet dwar il-kooperazzjoni amministrattiva stabbiliti fid-Deċiżjoni tal-Kunsill 2001/470/KE li tistabbilixxi Network Ġudizzjarju Ewropew fil-materji ċivili u kummerċjali permezz tas-Sistema ta' Informazzjoni tas-Suq Intern

23.7.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 195/40
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2019/1253
         tat-22 ta' Lulju 2019
         dwar proġett pilota biex jiġu implimentati d-dispożizzjonijiet dwar il-kooperazzjoni amministrattiva stabbiliti fid-Deċiżjoni tal-Kunsill 2001/470/KE li tistabbilixxi Network Ġudizzjarju Ewropew fil-materji ċivili u kummerċjali permezz tas-Sistema ta' Informazzjoni tas-Suq Intern
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1024/2012 tal-Parlament Ewropew u tal-Kunsill tal-25 ta' Ottubru 2012 dwar il-kooperazzjoni amministrattiva permezz tas-Sistema ta' Informazzjoni tas-Suq Intern u li jħassar id-Deċiżjoni tal-Kummissjoni 2008/49/KE (“ir-Regolament tal-IMI”) (1), u b'mod partikolari l-Artikolu 4(1) tiegħu,
         Billi:
         
                     (1)
                  
                  
                     Is-Sistema ta' Informazzjoni tas-Suq Intern (“IMI”) stabbilita bir-Regolament (UE) Nru 1024/2012 hija applikazzjoni tas-software aċċessibbli permezz tal-Internet, żviluppata mill-Kummissjoni f'kooperazzjoni mal-Istati Membri, sabiex tgħin lill-Istati Membri fl-implimentazzjoni prattika tar-rekwiżiti relatati mal-iskambju ta' informazzjoni stabbiliti fl-atti tal-Unjoni billi tipprovdi mekkaniżmu ċentrali ta' komunikazzjoni biex jiffaċilita l-iskambju transfruntier ta' informazzjoni u assistenza reċiproka.
                  
               
                     (2)
                  
                  
                     Id-Deċiżjoni tal-Kunsill 2001/470/KE (2) tistabbilixxi l-obbligi ta' kooperazzjoni għall-punti ta' kuntatt magħżula mill-Istati Membri. Il-punti ta' kuntatt jeħtieġ li jikkomunikaw bl-użu tal-aktar faċilitajiet teknoloġiċi xierqa disponibbli sabiex iwieġbu kemm jista' jkun malajr u b'mod effiċjenti għat-talbiet għal kooperazzjoni.
                  
               
                     (3)
                  
                  
                     Skont l-Artikolu 8(3) tad-Deċiżjoni 2001/470/KE, il-Kummissjoni trid iżżomm reġistru elettroniku sigur u b'aċċess limitat, ibbażat fuq l-informazzjoni pprovduta mill-punti ta' kuntatt. L-IMI tippermetti li dan l-obbligu jiġi ssodisfat billi l-awtoritajiet kompetenti jkunu jistgħu jipproċessaw it-talbiet għall-kooperazzjoni u t-tweġibiet. It-tali talbiet jenħtieġ li jikkonċernaw l-aċċess għal-liġi barranija u l-istrumenti tal-Unjoni relatati mal-kooperazzjoni f'materji ċivili u kummerċjali li jirrigwardaw il-ġbir ta' evidenza u n-notifika ta' dokumenti.
                  
               
                     (4)
                  
                  
                     L-IMI tista' tkun għodda effettiva fl-implimentazzjoni tad-dispożizzjonijiet dwar il-kooperazzjoni stabbiliti fid-Deċiżjoni 2001/470/KE. Għalhekk huwa meħtieġ li jitwettaq proġett pilota kif imsemmi fl-Artikolu 4 tar-Regolament (UE) Nru 1024/2012.
                  
               
                     (5)
                  
                  
                     F'konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, mehmuż mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka ma ħaditx sehem fl-adozzjoni tad-Deċiżjoni 2001/470/KE u mhijiex marbuta biha jew soġġetta għall-applikazzjoni tagħha. Għal din ir-raġuni, it-terminu Stat Membru jenħtieġ li jinftiehem bħala l-Istati Membri kollha ħlief id-Danimarka.
                  
               
                     (6)
                  
                  
                     F'konformità mal-Artikolu 4(2) tar-Regolament (UE) Nru 1024/2012, il-Kummissjoni trid tippreżenta evalwazzjoni tal-eżitu tal-proġett pilota lill-Parlament Ewropew u lill-Kunsill. Huwa xieraq li tkun prevista data sa meta jenħtieġ li tiġi ppreżentata din l-evalwazzjoni.
                  
               
                     (7)
                  
                  
                     L-informazzjoni dwar l-istatistika relatata mat-talbiet għal kooperazzjoni u mat-tweġibiet, ipprovduta mill-Kummissjoni skont l-Artikolu 8(4) tad-Deċiżjoni 2001/470/KE, jenħtieġ li tkopri l-użu tal-IMI fil-proġett pilota.
                  
               
                     (8)
                  
                  
                     Il-miżuri previsti f'din id-Deċiżjoni huma skont l-opinjoni tal-Kumitat stabbilit bl-Artikolu 24 tar-Regolament (UE) Nru 1024/2012,
                  
               ADOTTAT DIN ID-DEĊIŻJONI:
         
            Artikolu 1
            Il-proġett pilota
            L-Artikolu 5(2)(b) sa (e) u l-Artikolu 8 tad-Deċiżjoni 2001/470/KE għandhom ikunu soġġetti għal proġett pilota biex jiġi vvalutat jekk is-Sistema ta' Informazzjoni tas-Suq Intern (“IMI”) tkunx għodda effettiva għall-implimentazzjoni tad-dispożizzjonijiet dwar il-kooperazzjoni amministrattiva stabbiliti f'dawn l-artikoli.
         
         
            Artikolu 2
            Awtoritajiet kompetenti
            Għall-finijiet tal-proġett pilota, il-punti ta' kuntatt imsemmija fl-Artikolu 2(1)(a) tad-Deċiżjoni 2001/470/KE għandhom jitqiesu bħala l-awtoritajiet kompetenti.
            Għall-finijiet ta' din id-Deċiżjoni, it-terminu “Stat Membru” għandu jfisser l-Istati Membri kollha bl-eċċezzjoni tad-Danimarka.
         
         
            Artikolu 3
            Kooperazzjoni amministrattiva bejn l-awtoritajiet kompetenti
            Għall-finijiet tal-kooperazzjoni dettaljata fl-Artikolu 5(2)(b) sa (e) u fl-Artikolu 8 tad-Deċiżjoni 2001/470/KE, l-IMI għandha tipprovdi l-funzjonalità teknika bażika li ġejja:
            
                        (a)
                     
                     
                        il-bgħit ta' talba għall-informazzjoni meħtieġa għal kooperazzjoni soda;
                     
                  
                        (b)
                     
                     
                        l-għoti ta' tweġiba għat-talbiet;
                     
                  
                        (c)
                     
                     
                        l-iffaċilitar tal-koordinazzjoni tal-ipproċessar tat-talbiet għal kooperazzjoni fl-Istat Membru rilevanti.
                     
                  
         
            Artikolu 4
            Rwol tan-Network Ġudizzjarju Ewropew fil-materji ċivili u kummerċjali
            Il-Kummissjoni għandha tikkonsulta man-Network Ġudizzjarju Ewropew dwar dan li ġej:
            
                        (a)
                     
                     
                        l-istrumenti tal-Unjoni relatati mal-kooperazzjoni fil-materji ċivili u kummerċjali, fir-rigward ta' liema informazzjoni tiġi skambjata fil-proġett pilota;
                     
                  
                        (b)
                     
                     
                        l-istruttura u l-kategoriji tad-data li trid tiġi skambjata fil-proġett pilota;
                     
                  
                        (c)
                     
                     
                        il-formoli li jridu jiġu implimentati fl-IMI għat-talbiet għall-informazzjoni u għat-tweġibiet korrispondenti;
                     
                  
                        (d)
                     
                     
                        l-evalwazzjoni tal-proġett pilota qabel ma jiġi ppreżentat lill-Parlament Ewropew u lill-Kunsill.
                     
                  
         
            Artikolu 5
            Kondiviżjoni tal-istatistika
            Il-Kummissjoni għandha tipprovdi lin-Network Ġudizzjarju Ewropew l-istatistika u l-informazzjoni dwar l-użu tal-IMI u l-funzjonament tal-proġett pilota għall-finijiet ta' din id-Deċiżjoni.
         
         
            Artikolu 6
            Evalwazzjoni
            L-evalwazzjoni tal-eżitu tal-proġett pilota msemmi fl-Artikolu 4(2) tar-Regolament (UE) Nru 1024/2012 għandha tiġi ppreżentata lill-Parlament Ewropew u lill-Kunsill sat-30 ta' Ġunju 2023.
         
         
            Artikolu 7
            Dħul fis-seħħ
            Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
         
         
            Magħmul fi Brussell, it-22 ta' Lulju 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 316, 14.11.2012, p. 1.
         
            (2)  Id-Deċiżjoni tal-Kunsill 2001/470/KE tat-28 ta' Mejju 2001 li tistabbilixxi Network Ġudizzjarju Ewropew fil-materji ċivili u kummerċjali (ĠU L 174, 27.6.2001, p. 25).